Pokistonning yangi elchisi O‘zbekistonga yetib keldi

2 avgust kuni O‘zbekiston tashqi ishlar vaziri Abdulaziz Kamilov Pokiston Islom Respublikasining yangi tayinlangan favqulodda va muxtor elchisi Irfon Yusuf Shami bilan uchrashdi.
TIV matbuot xizmatining xabar qilishicha, vazir elchining ishonch yorliqlari nusxasini qabul qildi.
Muloqot chog‘ida O‘zbekiston-Pokiston munosabatlarining holati, Pokistonning SHHTning teng huquqli a’zosi ekanligini hisobga olgan holda siyosat va xavfsizlik sohalaridagi hamkorlikning hamda savdo-iqtisodiy, investitsiya, madaniy-gumanitar jabhalardagi o‘zaro manfaatli aloqalarni chuqurlashtirishning istiqbolli yo‘nalishlari muhokama qilindi.

Uchrashuvda hamkorlikni tizimli asosda kengaytirishdan ikki tomon ham manfaatdor ekanligi ta’kidlandi va shu munosabat bilan aniq ikki tomonlama tadbirlar, jumladan O‘zbekiston va Pokiston ishbilarmon doiralari vakillari o‘rtasidagi turli shakllardagi aloqalarni faollashtirish bo‘yicha choralarni o‘z ichiga oluvchi «Yo‘l xaritasi"ni birgalikda ishlab chiqish borasidagi o‘z mulohazalarini bildirishdi.